I. Štefanec, poslanec: (2008-06-25):
Chcel by som reagovať na predchádzajúce vystúpenia pána predsedu Pašku a pána podpredsedu Kaliňáka. K pánovi predsedovi Paškovi, ktorý hovoril o akýchsi nezmyselných debatách, dovolím si upriamiť vašu pozornosť na tú skutočnosť, že bol to predseda vlády, ktorý hovoril o neetickom a nemorálnom konaní ministra, bol to predseda vlády, ktorý za ten istý skutok, aký urobil minister financií, za ten istý skutok vyhodil riaditeľa letiska. A mimochodom aj pán prítomný podpredseda vlády Čaplovič sa viackrát vyjadril, že pokiaľ by on bol v situácii pána ministra financií, tak by z toho vyvodil také dôsledky, že by podal demisiu. Takže nepovažujem to za nezmyselné debaty, vážený pán predseda, aj váš predseda strany a predseda vlády o tejto situácii hovorí ako vážnej a v tom sa zhodneme. No ale dovoľte mi reagovať na pána podpredsedu Kaliňáka. Osobne, pán podpredseda, vaše vystúpenie ma sklamalo, čakal som skutočne vecnú obhajobu pána ministra financií, čakal som aj od predsedu vlády, nie že pošle náhradníka, ale, samozrejme, to rešpektujeme. Vy ste ale povedali zásadnú vec, ktorá nie je pravdivá. Tvrdili ste, že guvernér Národnej banky sa včera jednoznačne vyjadril o tom, že informácia o úrovni centrálnej parity nebola známa pred poobedím dňa 28. mája. Dokonca to uvádzate aj vo vašom stanovisku vlády, kde doslova hovoríte, že „o skutočnej výške centrálnej parity bolo rozhodnuté v neskorých večerných hodinách v ten istý deň a túto skutočnosť potvrdzujú aj slová guvernéra Národnej banky“. Nie je to pravda, pán podpredseda, dovoľte mi presne zacitovať slová pána guvernéra a dovoľte mi, aby som k tomu prečítal aj naše stanovisko, ktoré sme dnes uverejnili, aby to bolo úplne jasné. Predseda vlády Robert Fico včera na tlačovej konferencii tvrdil, že slová guvernéra Národnej banky Slovenska dokazujú, že k žiadnemu úniku informácií nemohlo dôjsť, pretože v stredu ráno ešte žiadna informácia neexistovala. Guvernér bol omnoho zdržanlivejší. Povedal, že nevie, či došlo alebo nedošlo k úniku informácií. Ak niekto povie, že nevie, či došlo alebo nedošlo, zjavne netvrdí, že nemohlo dôjsť. Predseda vlády oprel svoje tvrdenia o nasledovné slová guvernéra Šramka, teraz citujem, dámy a páni: „Informácie o začatí procesu zmeny centrálnej parity zo strany príslušných európskych autorít boli dostupné 28. mája popoludní.“ Koniec citátu. Čiže informácie o začatí procesu. Tvrdenie pána guvernéra, že informácie o začatí procesu boli dostupné 28. mája popoludní, je síce pravdivé, ale týka sa len procesu formálneho konečného schválenia návrhu, ktorý bol úzkemu okruhu ľudí známy najneskôr v utorok večer. Návrh na stanovenie novej centrálnej parity na úroveň 30,126 koruny za euro, ktorý bol už formálne v stredu schvaľovaný telekonferenciou, bol známy už v utorok. Áno, v utorok ešte nebolo známe, či zmena oficiálne prebehne v stredu, štvrtok alebo v iný deň, v piatok. Mimochodom, štandardný deň na zmenu parity doteraz bol vždy piatok. To však nie je z pohľadu zisku devízových obchodníkov podstatné. Pre nich je podstatná informácia o tom, že nová úroveň parity bude s pravdepodobnosťou hraničiacou s istotou 30,126. A túto informáciu mali najmenej dvaja členovia slovenskej vlády už v utorok. Minister financií sa počas posledných dní veľmi obratne vyhýbal potvrdeniu toho, že číslo 30,126 bolo úzkemu okruhu ľudí známe už skôr ako v stredu. K potvrdeniu alebo vyvráteniu tohto tvrdenia a takisto ako k potvrdeniu alebo vyvráteniu podozrenia z úniku informácií a insane tradingu sa vyhol aj guvernér Národnej banky. Toľko teda k vysvetleniu podľa mňa toho podstatného. Pán podpredseda vlády, mám pocit, že vy ste sa snažili svojím vystúpením zviesť pozornosť od toho najpodstatnejšieho, o čo tu ide. Ide tu o únik informácií a ide tu o to, že predseda vlády nerozhoduje slobodne, ale poslúcha finančnú oligarchiu. A ešte si dovolím zopár poznámok k vášmu vystúpeniu, kedy ste sa obrátili na mňa, že som citoval bulvár. Áno, je tomu tak, ale tieto informácie predsa potvrdil aj dotyčný pán minister financií a ja som citoval len vášho ministra. Pán Počiatek potvrdil účasť na jachte J & T a vieme, že o tri dni došlo k centrálnej parite. A dokonca váš predseda vlády ho za to odsúdil. Hovorili ste, že vraj opozícia neovláda systém. Pán podpredseda vlády, chcem vám pripomenúť, že 28. novembra 2005, kedy bola prvýkrát stanovená centrálna parita na úrovni 38,455 slovenskej koruny za euro, tak v tom čase pán minister Ivan Mikloš mal na starosti tento proces, nedošlo k žiadnemu úniku informácií ani k žiadnym podozrivým obchodom. To je veľký rozdiel. No a v neposlednom rade myslím, že ste si mohli odpustiť tie bonmoty na bývalých komunistov, lebo stačí sa pri porovnávaní pozrieť na vašu vládu, kde veľká väčšina členov vašej vlády bola členom komunistickej strany. Ďakujem.